12สถาบันการเงินพร้อมขายพันธบัตรไทยเข้มแข็งพรุ่งนี้
ผอ.สำนักบริหารหนี้สาธารณะย้ำ12สถาบันการเงิน7พันสาขาจำหน่ายพันธบัตรออมทรัพย์ไทยเข้มแข็งด้วยความโปร่งใส
6 มิ.ย. 2553

ผอ.สำนักบริหารหนี้สาธารณะย้ำ12สถาบันการเงิน7พันสาขาจำหน่ายพันธบัตรออมทรัพย์ไทยเข้มแข็งด้วยความโปร่งใส
นายจักรกฤษฏิ์ พาราพันธกุล ผู้อำนวยการสำนักงานบริหารหนี้สาธารณะ ย้ำกับสถาบันการเงินทั้ง 12 แห่ง รวมกว่า 7,000 สาขาทั่วประเทศ ที่เป็นตัวแทนจำหน่ายพันธบัตรออมทรัพย์ไทยเข้มแข็ง ให้มีความโปร่งใส ใครมาซื้อก่อนต้องได้ก่อน และได้รับการยืนยันจากสถาบันการเงินว่า 5 คนแรกที่จองคิวของแต่ละสาขาจะต้องได้รับพันธบัตรออมทรัพย์ ทั้งนี้คาดว่า จะจำหน่ายหมดภายใน 2 วัน          ขณะที่พันธบัตรออมทรัพย์ไทยเข้มแข็งอายุ 6 ปี มูลค่ารวม 1 แสนล้านบาท เปิดจำหน่ายระหว่างวันที่ 7-11 มิถุนยายนนี้ โดย 2 วันแรกจำหน่ายเฉพาะผู้ที่มีอายุ 60 ปีขึ้นไป ส่วนวันที่ 9-11 มิถุนายน หากมีวงเงินเหลือจะเปิดจำหน่ายให้ประชาชนทั่วไป ในวงเงินขั้นต่ำ 1 หมื่นบาท และไม่เกิน 1 ล้านบาท ส่วนดอกเบี้ยเป็นอัตราขั้นบันได เฉลี่ยดอกเบี้ยร้อยละ 4.17 ต่อปี และจ่ายดอกเบี้ยปีละ 2 ครั้ง
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า การเปิดจำหน่ายพันธบัตรออมทรัพย์ไทยแข็งแข็ง ร่วมกับสถาบันการเงินอื่นๆ อีก12แห่งวันพรุ่งนี้ จะสามารถกระจายพันธบัตรได้อย่างทั่วถึงและเป็นธรรม เนื่องจากสาขาส่วนใหญ่อยู่ในต่างจังหวัด โดยยอดจัดสรรพันธบัตรที่ธนาคารออมสินได้รับอยู่ที่ 7,800 ล้านบาท 
ผู้อำนวยการธนาคารออมสิน ยืนยันว่า การเปิดจำหน่วยพันธบัตรออมทรัพย์ไทยเข้มแข็ง จะไม่กระทบกับการจำหน่ายสลากออมสินอายุ 3 ปี ที่มียอดจำหน่ายวันละ 800 ล้านบาท เนื่องจากธนาคารมีฐานเงินฝากลูกค้ามากถึง 1 ล้าน 1 หมื่นล้านบาท